نشرات الرابورة المعروفة “بسيكو كوين” ، على صفحتها ب “انستگرام”، تصاور ليها وفيديوهات وهي عامرة دمايات وجروح، قالت من خلالهم انها تعرضات لاعتداء شنيع، في الساعات الأخيرة من ليلة أمس الخميس، بمدينة الصخيرات، قرب الحي للي كاتسكن فيه. وحسب ما قالو بعض المعلقين، فالمتهم الرئيسي في قضية الاعتداء على الرابورة العشرينية، وبنت مدينة الصخيرات، هو صاحبها القديم للي كان عندو معاها حساب لازم يصفيه، وهاتشي للي خلاه يتكرفص عليها، ويسيفطها بدماياتها لسبيطار الصخيرات. “بسيكو كوين” تعرضات للاعتداء مرتين، المرة اللولة بالعنف المادي، والثانية بالعنف النفسي والرمزي من بعد ما سبوها شي متخلفين فالتعليقات ووصفوها بأشنع الأوصاف، ولاموها لأنها خرجات من دارهم فوقت متأخر من الليل. للي معارفينش هاد الناس للي مازال عايشين فالعصور الوسطى أن كل إنسان، راجل أو مرا، حر فالوقت للي يبغي يخرج فيه، وكل إنسان عندو ظروفو الخاصة، والخروج بالليل أو بالنهار ماعمرو كان حجة باش نبررو الاعتداء والعنف والهمجية للي صبحات للأسف معشعشة فعقول عديدين. 
رابورة مغربية تكرفص عليها صاحبها لقديم وسافطها بدماياتها للسبيطار وشي مراض كايسبو فيها فالتعليقات فانستگرام – تصاور وفيديو